Thai Union ธุรกิจอาหารทะเลแปรรูปไทย 9 หมื่นล้าน
เส้นทางของ Thai Union เป็นอย่างไร  ทำไมถึงก้าวไปสู่บริษัทระดับโลกได้ ? ลงทุนแมนจะเล่าให้ฟัง 
28 ต.ค. 2565

Thai Union ธุรกิจอาหารทะเลแปรรูปไทย 9 หมื่นล้าน /โดย ลงทุนแมน 
ปลากระป๋องตราซีเล็ค หรือปลาเส้นตราฟิชโช คงเป็นสินค้าที่หลายคนคุ้นตาเป็นอย่างดี 
โดยเจ้าของทั้งสองแบรนด์นี้ มาจากบริษัทสัญชาติไทย
เรากำลังพูดถึง บริษัท ไทยยูเนี่ยน กรุ๊ป จำกัด (มหาชน) หรือ “Thai Union” 
หนึ่งในธุรกิจระดับแสนล้านบาทในตลาดหุ้นไทย
เส้นทางของ Thai Union เป็นอย่างไร 
ทำไมถึงก้าวไปสู่บริษัทระดับโลกได้ ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Thai Union ก่อตั้งขึ้นโดยคุณไกรสร จันศิริ ที่จังหวัดสมุทรสาคร เริ่มแรกทำธุรกิจแปรรูป และส่งออกทูน่ากระป๋อง
หลังจากนั้น 4 ปี ก็ได้ขยายธุรกิจ โดยมีการก่อตั้งบริษัท สงขลาแคนนิ่ง จำกัด (มหาชน) ที่จังหวัดสงขลาขึ้น
โดยในช่วงนี้เอง ตลาดอุตสาหกรรมแปรรูปทูน่าในประเทศไทย กำลังเติบโตจากความได้เปรียบ ด้านค่าแรงที่ต่ำในไทย เพราะต้องใช้แรงงานจำนวนมาก ในกระบวนการผลิตทูน่าแปรรูป
ในขณะเดียวกัน ประเทศผู้นำอุตสาหกรรมทูน่าแปรรูป เช่น สหรัฐอเมริกา กลับเจอปัญหาด้านค่าแรงที่เพิ่มขึ้น แถมยังมีพื้นที่ในการจับสัตว์น้ำที่น้อยลง ส่งผลให้มีต้นทุนเพิ่มขึ้น และหันไปนำเข้าปลาทูน่าทดแทน ซึ่งก็กลายมาเป็นเรื่องที่ดีสำหรับ Thai Union
การที่ไทยตั้งอยู่บนกึ่งกลางของภูมิภาคอาเซียน ทำให้เหมาะกับการเป็นแหล่งนำเข้าวัตถุดิบที่เป็นทูน่า หรือสัตว์น้ำชนิดอื่น ๆ ที่สามารถนำมาแปรรูปได้
ด้วยการมีพื้นที่ติดกับชายฝั่งทะเลทั้งสองด้าน ยิ่งทำให้อุตสาหกรรมอาหารทะเลแปรรูปไทย ในตอนนั้นเติบโตอย่างต่อเนื่อง
โดย Thai Union ก็ได้เติบโตตามอุตสาหกรรมไปด้วย และก็ได้ขยายธุรกิจจากการรับจ้างผลิต ไปทำแบรนด์ของตัวเอง
- ปี 2531 ก่อตั้งบริษัท ไทยยูเนี่ยน โฟรเซ่น โปรดักส์ จำกัด (มหาชน) เพื่อผลิตอาหารทะเลแปรรูปแบบแช่แข็ง และแบบเยือกแข็ง
- ปี 2535 มีการออกผลิตภัณฑ์ภายใต้แบรนด์แรก ที่มีชื่อว่า “SEALECT”
ซึ่งเราน่าจะคุ้นหูเป็นอย่างดี โดยมีการใช้ทูน่ามาทำเป็นผลิตภัณฑ์กระป๋อง เพื่อขายทั้งในประเทศและต่างประเทศ ซึ่งมีการร่วมมือกับพันธมิตรญี่ปุ่น เพื่อพัฒนาผลิตภัณฑ์นี้ให้ได้มาตรฐานระดับโลก
จนกระทั่งในปี 2539 บริษัท ไทยยูเนี่ยน โฟรเซ่น โปรดักส์ จำกัด (มหาชน) ก็ได้เข้าจดทะเบียนในตลาดหุ้นของไทย โดยใช้ชื่อว่า “TUF”
แม้ Thai Union จะสามารถสร้างแบรนด์ของตัวเอง ทั้งยังนำเข้าทูน่า แปรรูป และส่งออกไปยังต่างประเทศได้ก็จริง แต่พอเป็นธุรกิจที่เน้นการส่งออก Thai Union จึงมีคู่แข่งเป็นจำนวนมาก ในแต่ละประเทศ
แล้ว Thai Union ก้าวขึ้นมาเป็นธุรกิจรายใหญ่ได้อย่างไร ?
คำตอบก็คือ เพราะ “วิกฤติต้มยำกุ้ง ปี 2540”
แม้จะมีหลายบริษัทล้มละลาย หรือต้องเผชิญกับปัญหา เพราะค่าเงินอ่อน
แต่เรื่องดังกล่าวกลับกลายมาเป็นแต้มต่อให้กับ Thai Union
เพราะ Thai Union ที่เน้นการส่งออกเป็นหลักอยู่แล้ว จึงสามารถส่งออกได้มากขึ้น จนเติบโตได้แบบก้าวกระโดด และบริษัทก็ได้นำเงินไปไล่ซื้อกิจการในต่างประเทศ เช่น กิจการ Chicken of the Sea แบรนด์ทูน่ากระป๋อง ที่มีส่วนแบ่งการตลาดเป็นอันดับ 3 ในประเทศสหรัฐอเมริกา
ต่อมา Thai Union ก็ได้ขยายการเข้าซื้อกิจการเพิ่มเติมในสหรัฐอเมริกา เพื่อสร้างเครือข่ายวัตถุดิบ ซึ่งเป็นตลาดที่นิยมบริโภคทูน่าสูง
รวมถึงได้ทำการตลาดด้วยแบรนด์เดิม ที่คนอเมริกันคุ้นเคยอยู่แล้ว จึงทำให้กลุ่ม Thai Union สามารถเจาะตลาดกลุ่มนี้ได้ง่ายมากขึ้น
ต่อมาในช่วงปี 2551 เกิดวิกฤติการเงินซับไพรม์ในประเทศสหรัฐอเมริกา และส่งผลกระทบไปยังเศรษฐกิจของยุโรปในตอนนั้น
Thai Union ก็ไม่รอช้าที่จะพลิกวิกฤติให้เป็นโอกาส โดยการเข้าซื้อกิจการ MWB ซึ่งเป็นผู้ผลิตและขายอาหารทะเลแบบครบวงจร ในทวีปยุโรป โดยในตอนนั้นใช้เงินลงทุนไปกว่า 2.58 หมื่นล้านบาท
โดยเงินลงทุนก็มาจาก การกู้เงินทั้งจากธนาคารในไทย และต่างประเทศ 
ทำให้ในตอนนั้นเอง หลายคนอาจมองว่าการเข้าซื้อกิจการครั้งนี้ เป็นการเดิมพันของกลุ่ม Thai Union อยู่ไม่น้อย
เพราะหากไม่สามารถชำระหนี้ ที่เกิดจากการกู้ยืมได้ ก็อาจทำให้บริษัทประสบปัญหาขาดทุนอย่างมหาศาล
แต่ Thai Union ก็สามารถผ่านบททดสอบนั้นมาได้ และก็ได้กลายมาเป็นอีกหนึ่งบริษัทระดับโลก ในด้านการผลิตทูน่ากระป๋อง และอาหารทะเลแปรรูป
แล้วปัจจุบัน Thai Union มีผลประกอบการเป็นอย่างไร ?
ปี 2562 รายได้ 128,446 ล้านบาท กำไร 3,816 ล้านบาท
ปี 2563 รายได้ 134,112 ล้านบาท กำไร 6,246 ล้านบาท
ปี 2564 รายได้ 141,858 ล้านบาท กำไร 8,013 ล้านบาท
โดยรายได้กว่า 9 ใน 10 ของรายได้ทั้งหมด มาจากต่างประเทศ
ปัจจุบัน Thai Union กลายเป็นบริษัทไทย ที่สามารถแข่งขันได้ในระดับโลก ทั้งในทวีปยุโรป อเมริกา และเอเชีย จนมีมูลค่าบริษัทเกือบแสนล้านบาท
ซึ่งไม่เพียงแค่ธุรกิจอาหารทะเลแปรรูปเท่านั้น แต่ Thai Union ก็ยังได้ขยายไปยังธุรกิจอาหารสัตว์เลี้ยง ที่มีวัตถุดิบตั้งต้นมาจากอาหารทะเล และยังมีการต่อยอด เพื่อสร้างมูลค่าให้กับธุรกิจในเครือของตัวเองอย่างต่อเนื่อง
อ่านมาถึงตรงนี้ จะเห็นได้ว่า กลุ่ม Thai Union เกิดขึ้นจากบริษัทเล็ก ๆ ในช่วงที่อุตสาหกรรมอาหารทะเลแปรรูปของไทยกำลังตั้งไข่ และใช้จังหวะช่วงเวลาแห่งวิกฤติ เช่น วิกฤติต้มยำกุ้ง ปี 2540, วิกฤติซับไพรม์ ให้กลายเป็นโอกาส
แต่ก่อนหน้าที่กลุ่ม Thai Union จะประสบความสำเร็จแบบนี้ 
ก็เคยมีบริษัทหนึ่งที่ใช้กลยุทธ์เดียวกัน นั่นคือ บริษัท ยูนิคอร์ด 
ธุรกิจแปรรูปอาหารทะเลกระป๋อง สัญชาติไทย ที่ได้เข้าซื้อกิจการ Bumble Bee Seafoods ของประเทศสหรัฐอเมริกา
ในตอนนั้นเอง ยูนิคอร์ดคาดหวังที่จะเจาะตลาดสหรัฐอเมริกา จึงตัดสินใจเข้าซื้อกิจการดังกล่าวในปี 2532 แต่ด้วยอุตสาหกรรมอาหารทะเลแปรรูป ที่มีการแข่งขันกันมากขึ้น เพราะธุรกิจจากประเทศอื่น ๆ ที่มีค่าแรงถูกกว่า ทำให้ต้นทุนการผลิตในสหรัฐอเมริกาที่มีค่าแรงสูง จึงเสียเปรียบอยู่ไม่น้อย
จนในที่สุด กิจการที่ยูนิคอร์ดเข้าไปซื้อ ก็เริ่มประสบปัญหาขาดทุน จากการเสียเปรียบด้านการแข่งขันทางราคา จนกลายเป็นว่ายูนิคอร์ดในตอนนั้น มีหนี้สินอย่างมหาศาล
บทสรุปจากเรื่องนี้ จะเห็นได้ว่า การใช้จังหวะเวลาที่เหมาะสมเพื่อลงทุน หรือเข้าซื้อกิจการ ก็เป็นเรื่องสำคัญเช่นกัน
ในบางครั้ง การก้าวไปอย่างช้า ๆ แต่มั่นคง พร้อมเสี่ยงเมื่อมีความพร้อมมากพอ และคว้าโอกาสที่เหมาะสมแบบ Thai Union ก็เป็นหนึ่งในแนวทาง ที่น่าสนใจไม่น้อย เลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-